Kuffa, Filip, poslanec NR SR (2022-05-20):
Pán predsedajúci, ďakujem za slovo. Ja by som sa chcel vyjadriť k tomuto návrhu zákona, lebo vo faktických pripomienkach som nikdy nespomenul to, čo sa tu tak dokola omieľa, a to sú tie výhrady ZMOS-u a starostov a primátorov. Oni dali také stanovisko, že vstupujú do štrajkovej pohotovosti. Ja som si čítal aj moje mesto, pochádzam z mesta Kežmarok, tiež som videl tú fotku, že na pol žrde, hej, že idú štrajkovať kvôli tomuto návrhu zákona. A potom taký, taký ten druhý bod, ktorý s tými súvisí, tak ľudia hovoria o tom, že keď tento návrh zákona príde a tým samosprávam sa škripnú nejaké peniaze, že dôjde k zvýšeniu daní. Mne skoro polmetrový sopeľ vyskočil, keď som videl tento status na Facebooku mesta Kežmarok, pretože oni napríklad pred dvoma rokmi dane zvýšili o 100 % a vtedy ani náznak nebol o takomto návrhu zákona, ani náznak nebol o žiadnom inom návrhu zákona alebo o tom, že by mali brať peniaze. Proste to mesto alebo obec keď si zmyslí, tak tie dane dvihnú. A to je ináč aj taká možno pripomienka na stranu ministra financií, že trebalo by sa zamyslieť nad tým a vymyslieť nejaký regulačný proces, aby sa to nemohlo proste do neba dvíhať alebo naraz že o 100 % si niekto zmyslí a dvihne dane z nehnuteľností. Potom tá druhá vec tu bola odprezentovaná, že teraz všetci starostovia a primátori sa búria a že oni sú proti tomu. A ja som takú jednoduchú otázku položil, že jak je to možné, že všetci. Hovorím, však ja pokiaľ viem, tak v OĽANO, ja neviem, tam máte asi piatich starostov, primátorov, potom sú tu už ten rozsypaný klub ZA ĽUDÍ, oni tam majú tiež predsa starostov, myslím, že aj vo VÚC-ke tam niektorí robia, vy máte vo VÚC-ke svojich zástupcov, tak to potom asi nemôže byť pravda, tie hlasovania sme tu už mali a títo starostovia a primátori to podporili. Tak prečo sa to tu potom prezentuje, že všetci starostovia sú proti tomu návrhu zákona? Ďalšia vec je taká, že, ja som to už spomenul, ale SaS-ka je taká typická, že akonáhle tu prišiel nejaký návrh pomoci tehotným ženám, oni tu furt vykrikovali, že to neni cesta, že my musíme ísť cestou pomoci rodinám a poďme pomôcť tamtej rodine, hentamtej rodine, toľkým deťom, a my sme ju vždy vyzvali, jasné, dajte návrh, že my podporíme, nám je to jedno, či to dá SaS-ka, či to dá OĽANO, hovorím, keď sme to dávali my, bolo to v podstate pomaly bez šance na úspech. Dnes po dvoch rokoch tu reálne takýto návrh zákona je. A čo robí SaS-ka? No neskutočne to sabotuje všetko. Oni sa proste vyhovárajú jedni cez druhých. Tuná dokonca na city tak brnkali, tu pomaly do opozičných radov, potom sebe, že však to sa vás dotkne, že prídete o peniaze, necinkne vám to na účet. A oni v tej svojej cynickosti si ešte to aj všetci nie do nohy, ale, poviem to, do ruky zatlieskali Sulíkovi za, za tento prejav, že on tu vlastne povedal, naznačil to, že on si asi kupuje stále tie hlasovania alebo čo. Bolo tu spomínané medzirezortné pripomienkové konanie, že to je tá najväčšia chyba, že to nešlo do medzirezortného a že musí to, a čo by sa tým zmenilo, keby išlo do medzirezortného pripomienkového konania tento zákon? No jediné, čo by sa zmenilo, že by sa to o pol roka predĺžilo, minimálne o pol roka, hej, lebo pokým by sa vyjadrili rezorty, pokým by boli rozporové konania, pokým by sa sprocesovalo, hej, prvé, druhé, tretie čítanie, no tak o pol roka by sme to natiahli. Ale čo je dôležité povedať, obsah zákona by sa vôbec nemusel zmeniť. A ani napriek tomu, že by tam boli aj zásadné pripomienky. Tu už bolo x zákonov, ktoré sme aj my kritizovali teda, že nešli do medzirezortného pripomienkového konania, ale ja som sa vždy na tej druhej strane smial, bola reforma národných parkov, viete, že to bolo také veľké. Najprv to tu zaradili ako poslanecký návrh, hej, to neni taký celkom ekvivalent, ale bolo tam, ako veľkoryso spustili medzirezortné pripomienkové konanie. Koľko tých zásadných pripomienok sa prijalo? Čo sa tam zásadné zmenilo v tom zákone? Nič. Nič, len sa trocha oddialil proces. O pol roka, že sa o pol roka neskôr prijal ten zákon. Ja som zaňho nehlasoval, hej, ale uviedol som to ako príklad, že to medzirezortné pripomienkové konanie, to neznamená, že sa tam teraz neviem čo extra zmení. REPUBLIKA nás tu obvinila, že čo my z toho máme, že my za tento návrh zákona hlasujeme. My nemáme z toho nič, ale naša legitímna otázka je, že čo má z toho REPUBLIKA, že za to nehlasuje. To by ma zaujímalo. Kolega Peter Kremský, to sa mi aj normálne páčilo, jak tu označil tú, to vzniknutie protirodinnej koalície SMER, HLAS, REPUBLIKA a SaS, SaS-ka, hej, ako koaličná strana. Nás tu kritizuje, že my hlasujeme, a potom tu bolo to vytiahnuté, že my ideme deväťmiliónový IT-projekt podporiť. Ja som ináč kritik toho, keď počujem, že nejaké informačné technológie, lebo ja vravím, že to je vždy taká, taká čierna diera, kde sa môžu stratiť peniaze, keď sú také IT-projekty, a mali sme dokonca na výbore generálneho riaditeľa SPF, už tohto nového, Marosza, a on tam tiež prezentoval, že v podstate z toho ich hospodárenia že by chcel teda nejaké peniaze pustiť. Ja som tiež tak kriticky povedal, že viete čo, že to ja, ja teda určite nevyjadrím tomu podporu, lebo to je vždy taká čierna diera, a on povedal teda, že potrebuje nejaké bezpečnostné opatrenia tam urobiť, na tom SPF-ku, ale najväčšia sranda bola, že keď sa tu potom tá tabuľka vytiahla, tak sme zistili, že žiadnych deväť miliónov na tie informačné technológie nejde. Ďalší taký paradox, ktorý tu je v súvislosti so stranou SaS, alebo aj Stranou egoistov Slovenska, ako som ich označil, dva roky tu spievajú vždy nám o tom, že mali by sme podporiť rodiny, keď to tu je, to nepodporia. Viete, čo sa na minulej schôdzi prijalo? Oni hazard podporili. Normálne tu bol návrh zákona o tom, aby proste tie hazardné spoločnosti mali tam odklad splátok, a toto prešlo v pohode. Akože toto nemali vôbec problém, toto bez mihnutia oka. Hazard? Jasné, podporíme! Marišku? Jasné, podporíme. Alkohol? Jasné, podporíme. Ale rodiny? No ne, budú sa tu furt hádzať o zem a furt si tu budú vymýšľať, a také krytie, hentaké krytie, onaké krytie, a tomu zoberieme, hentomu zoberieme. A ZMOS-u? No mňa ZMOS asi tak najmenej trápi, že sa im uberie trocha z toho rozpočtu, ktorý majú. Bolo tu kritizované, že my ideme teraz podporiť návrh zákona o pomoci rodinám, a to neni pomoc pre ľudí, a keby sme sa spýtali ľudí, tak že každý jeden človek by nám povedal, že on tú pomoc rodinám nechce, že on chce radšej zastropovať ceny pohonných hmôt, lebo jazdia všetci, že on chce radšej zastropovať, ja neviem, ceny potravín, že on chce, ja neviem čo. No ale ja hovorím, však to sa nevylučuje predsa. Však tento návrh zákona, keď sa prijme, nevylučuje sa, a pokiaľ som dobre zachytil tie debaty, tak už na vláde debatujete predsa o tom, že by teda malo dôjsť aj k tomu zastropovaniu pohonných hmôt a teda ja som určite ten, ktorý to bude iniciovať, hej? Nie tak, že na jednej strane sa zdaní a títo nám to potom vlastne obratom vrátia, takú facku, že ha, toto ste nám zdanili, ale tak to tu vám teraz pridáme pomaly a nafta už bude stáť nie 1,80 eur, ale bude stáť 2,20, hej? Čiže toto bude tam tiež treba prijať, tú reguláciu. A takisto, ako som to už na začiatku povedal, čo sa týka ZMOS-u, tiež by im trebalo dať nejaké limity na tie dane. A koniec-koncov toto neni moja myšlienka, pretože s touto myšlienkou prišiel takisto poslanec z vašich koaličných radov, zo SME RODINA, on to tu už dávno hovorí, že čo sa týka daní z nehnuteľností, že by sa tam mala spraviť regulácia, pretože nie je možné v dnešnej dobe platiť také vysoké dane. On síce narážal na tú otázku poľnohospodárskych pozemkov, ja to teda v Kežmarku zažívam aj na lesných pozemkoch, a to som už spomínal, že Kežmarok nemal problém, oni nám šmahom ruky, proste o 100 % zvýšiť dane? Zvýšili o sto. A keď som sa potom pýtal, že jak je to možné, tak viete, čo mi povedali? Že keď bolo sedenie ZMOS-u, tak náš primátor sa tým ešte hrdil a on ešte ostatných vyzval, ale však keď nemáte, však treba zdvihnúť dane. No však jak ináč? Treba zdvihnúť dane. No super! Tak my máme prvenstvo, jediní na Slovensku sme boli, ktorým sa v roku 2020, myslím, že to bol rok 2020, o 100 % sa nám zdvihli dane. A kde boli vtedy nejaké návrhy zákonov? Kde tu bola podpora rodín? Kde bol nejaký výpadok zo štátneho, nie teda zo štátneho, ale z rozpočtu ZMOS-u? Nikde. Oni proste šmahom ruky si to spravia. Čiže toto by som ja takisto zreguloval aj, aj tieto výšky daní, teda zastropoval. Asi toľko k tomu. Ja som v podstate všetky tie veci okomentoval.